**Den trojanske krig og Iliaden - en introduktion**

**Æblestriden og Páris' dom**

Achilleusvar kongesøn fra Achaia, et landskab i den syd­ lige del af Thessalien. Hans far var Peleus*,* som var blevet gift med den smukke havnymfe Thetis*.* Til deres bryllup havde guderne indfundet sig i stort tal med gaver. Eris*,* stridens gudinde var dog ikke blevet inviteret; for at hævne sig trillede hun derfor et gyldent æble ind mellem bryllups-gæsterne; på æblet stod indridset: 'til den skønneste'. Tre gudinder meldte sig omgående: Afrodite, Athene og Hera*.* Da de ikke kunne blive enige, henviste Zeus dem til prins Paris*,* søn af kong Priamos i Troja. Paris vogtede sin faders kvæg på bjerget Ida. Dér indfandt de tre gudinder sig og appellerede til ham, medens de samtidig lokkede ham med løfter. Hera lovede ham magt, Athene berømmelse og visdom, og Afrodite den skønneste kvinde. Paris foretrak så Afrodite og tilkendte hende æblet. Nu var den skønne­ste kvinde - Hélena hed hun - imidlertid gift med kongen af Sparta, Meneláos; men det var ingen hindring for den mægtige kærlighedsgudinde. Hun førte Paris til Sparta, hvor han blev modtaget som gæsteven i kongens hus. Med Afrodites hjælp bortførte han så Hélena til Troja.

**Achilleus og de andre helte**

Helenas fader, Tyndáreos, havde i sin tid, da de græske helte bejlede til hans datter, taget det løfte af dem før bryl­luppet blev bestemt, at de ville hjælpe Helenas mand, hvis det engang blev nødvendigt. Derfor indkaldte Menelaosde græske helte til hævntog mod Troja. Blandt dem var Odysseus fra Ithaka, den gamle Nestor fra Pylos, den gæve helt Aias fra Salamis, og hans navnebroder fra Lokris, endvide­re Diomedes, samt Mene­laos’ egen broder, Agamemnon, konge i Mykene, som blev den øverste leder af toget mod Troja; endelig var der Achilleus. Skæbnegudinderne havde givet Achilleus valget mellem et langt liv uden store bedrifter eller et kort og berømmeligt. Han var derfor heller ikke i tvivl om den skæbne, der ven­tede ham, da han sluttede sig til toget mod Troja. Hans mor havde ganske vist søgt at gøre ham udødelig ved efter hans fødsel at dyppe ham i underverdenens flod Styx, men et eller andet sted skulle hun jo holde den lille. Derfor blev han ikke usårlig dér, hvor hun holdt ham om hælen (ved Achilles-senen).

**Agamemnon ofrer Ifigenia**

Grækernes hær og flåde samledes i Aulispå Bøotiens kyst. Men da Agamemnon på en jagt havde dræbt en hjort, der var helliget Artemis. sendte gudinden til straf vindstille over havet. Spåmanden Kalchasforudsagde, at grækerne ikke ville få gunstig vind, før Agamemnon ofrede sin egen datter, Ifigenia*,* til gudinden. Agamemnon opfyldte kravet (senere sagn fortæller dog, at just som han stod foran alte­ret med hævet offerkniv for at dræbe sin datter, kom Arte­mis ned fra himlen og satte en hjort i stedet for på alteret). Nu kunne flåden sejle af sted og den landede sikkert på kysten ud for Troja og grækerne begyndte belejringen.

**Iliaden**

Iliaden skildrer disse kampe i deres 10. år under en pe­riode på ca. 7 uger. Vældige bedrifter blev øvet af begge parter. Den tapreste af grækerne var Achilleus, og af troja­nerne Hektor*,* Priamos’ yndlingssøn, der skildres som en modsætning til sin blødagtige broder, Paris. Selv guderne tog parti og greb ind til fordel for deres yndlinge, Apollon og Afrodite på trojanernes side, Hera og Athene på græ­kernes.

(fra Hjortsø, Leo: "Græsk mytologi", 1974, s. 86-88)

**Iliaden - dramatis personae**

|  |  |
| --- | --- |
| **Achaierne (grækerne)** |  |
|  |  |
| Achilleus | Achaiernes bedste kriger og myrmidonernes leder. Søn af Peleus, konge i byen Phthía i Achaia. |
| Agamemnon | Konge i Mykéne. Achaiernes øverste hærfører. Bror til Menelaos. Søn af Atréus og Thetis. |
| Menelaos | Konge i Sparta. Hélenas mand. Bror til Agamemnon. Søn af Atréus. |
| Nestor | Konge i Pylos. Den ældste achaier. Søn af Testor. |
| Aias fra Salamis | Også kaldet "Den store Aias". Søn af Télemon. |
| Aias fra Locris | Også kaldet "Den lille Aias". Søn af Oileus. |
| Odysseus | Konge på øen Ithaka. Kendt for sin snedighed. Søn af Laërtes. |
| Diomedes | Konge i Argos. Achaiernes næstbedste kriger. Søn af Tydéus. |
| Patroklos | Achilleus' bedste ven. Søn af Menoitios. |
| Kalchas | Spåmand |
| Thetis | Havnymfe. Achilleus' mor. |
| Briseïs | Achilleus' slavinde. |

|  |  |
| --- | --- |
| **Trojanerne** |  |
|  |  |
| Príamos | Trojas konge. Søn af Laomédon |
| Hékabe | Trojas dronning |
| Hektor | Trojas kronprins. Trojanernes bedste kriger og hærfører. Søn af Príamos og Hékabe og bror til Páris. |
| Páris/Alexándros | Trojansk prins. Hélenas bortfører og nye mand. Søn af Príamos og Hékabe og bror til Hektor. |
| Hélena | Dronning af Sparta og krigens omdrejningspunkt. Gift med Páris. Datter af Tyndáreos (og Zeus). |
| Andrómache | Hektors kone. Mor til Astýanax. Datter af Ëétion fra Thebe. |
| Astýanax | Hektor og Andrómaches lille søn. |
| Deïfobos | En af Hektor og Páris' utallige brødre. |
| Chryses | Præst for Apollon. Fra byen Chryse ved Troja. |
| Chryseïs | Chryses' datter. Agamemnons slavinde og krigsbytte. |

|  |  |
| --- | --- |
| **Guderne** |  |
|  |  |
| Zeus | Gudernes konge. Gud for himlen. Søn af titanen Kronos. |
| Hera/Here | Zeus' kone og søster. Gudinde for ægteskab og fødsler. Datter af titanen Kronos |
| Athene | Gudinde for visdom, håndværk og krig. Datter af Zeus. |
| Apollon | Gud for sygdom, lægedom, spådom, solen, musik og kultur. Søn af Zeus og titanen Leto. Tvillingebror til Artemis. |
| Artemis | Gudinde for jagt, de vilde dyr, ugifte kvinder og månen. Datter af Zeus og titanen Leto. Tvillingesøster til Apollon. |
| Afrodite | Gudinde for kærlighed og frugtbarhed. Født af skummet fra guden Ouranos' afskårne lem. |
| Hefaistos | Gud for håndværk og smedekunst. Søn af Zeus og Hera. |
| Ares | Gud for krig. Søn af titanen Kronos. |
| Poseidon | Gud for havet, jordskælv og heste. Søn af titanen Kronos. |
| Hades | Gud for Underverdenen (Hades) og de døde. Søn af titanen Kronos. |
| Hermes | Gud for de rejsende, handel og tyveri. Søn af Zeus og nymfen Maia. |
| Demeter | Gudinde for landbrug. Datter af titanen Kronos. |
| Hestia | Gudinde for hjemmet og ildstedet. Datter af titanen Kronos. |